Una exposició amb història
26/03/2007 18:24:00

# Una exposició amb història

*   26/03/2007 18:24:00
*   [Imprimir](#)
*   Compartir
*    https://www.alaquas.org/documento.asp?id\_do=10059

[Compartir](https://www.addtoany.com/share#url=https%3A%2F%2Fwww.alaquas.org%2Fnoticia%2F10059%2F0&title=Ajuntament%20d%27Alaqu%C3%A0s.%20Premsa.Una%20exposici%C3%B3%20amb%20hist%C3%B2ria)[Facebook](/#facebook)[Twitter](/#twitter)[Email](/#email)[WordPress](/#wordpress)[WhatsApp](/#whatsapp)[Telegram](/#telegram)[blogger\_post](/#blogger_post)  
  

var a2a\_config = a2a\_config || {};a2a\_config.linkurl = "https://www.alaquas.org/noticia/10059/0";a2a\_config.onclick = 1;a2a\_config.locale = "es"; [![img](https://www.alaquas.org/ficheros/documentos/2007/2/10059/10059_Form_4.jpg)](https://www.alaquas.org/ficheros/documentos/2007/2/10059/10059_Form_10.jpg "<a href='https://www.alaquas.org/ficheros/documentos/2007/2/10059/10059_Form_10.jpg' target=_blank><i class='fa fa-external-link' aria-hidden='true'></i>.Una exposició amb història</a>")

S'inaugura l'exposició "Realisme i Espiritualitat. Campi, Anguissola, Caravaggio i altres artistes cremonesos i espanyols en els segles XVI-XVIII"

Amb motiu de la reobertura del Castell, els Alcaldes d'Alaquàs i Cremona inauguraren oficialment el dijous 29 de març la que és l'exposició més important que Alaquàs ha albergat en tota la seua història. L'exposició "Realisme i Espiritualitat. Campi, Anguissola, Caravaggio i altres artistes cremonesos i espanyols en els segles XVI-XVIII", es una oportunitat única per veure reunits en una mateixa exposició, obres d'artistes tan reconeguts com els germans Campi, les oblidades Anguissola, el gran geni italià Caravaggio o Il Genovesino.

En aquesta exposició, que es podrà contemplar fins a l'1 de juliol, s'exhibeix pintura italiana i espanyola, mostrant principalment l'etapa de presència espanyola a la Lombardia italiana, reflectint la important relació social, cultural i econòmica que entre Espanya i Italia es va produir en aquests anys i donant a conèixer el context històric en què coincidiren Alaquàs i Cremona.

La mostra consta de 60 obres pictòriques i escutòriques, signades pels més importants artistes dels segles XVI-XVIII. Com a figura singular i predominant, destaca la presència de Sofonisba Anguissola, una de les grans oblidades sols pel fet d'haver sigut dona. El retrat de Felip II, una de les obres més destacades d'aquesta artista, es pot contemplar en l'exposició.

La peça central de l'exposició és sense dubte l'obra del gran geni italià Caravaggio. San Francesco in meditazione, obra que recentment va participar en l'Exposició "Caravaggio i la pintura realista europea" que va organitzar el Museu Nacional d'Art de Catalunya; és una de les obres més demandades pels principals museus que, excepcionalment, s'ha cedit per a aquesta exposició.

L'obra dels Campi i Il Genovesino mereix també especial atenció, que junt a altres artistes espanyols i italians, completen aquesta mostra. A més de pintura, l'exposició consta també d'escultures, majoritàriament de l'italià Giacomo Bertesi, un reputat escultor que guarda una important relació amb la ciutat de València durant el segle XVII i XVIII. Entre les obres més destacades que es poden contemplar al monument destaquen "Crist agonitzant", "Mare de Déu dels set Dolores" o "Santa Euròsia".

Els comissaris escollits per a aquesta exposició han estat dos directors de museu de reconegut prestigi: el Director del Museu Nacional de Ceràmica i Arts Sumptuàries González Martí, Jaime Coll, i la Directora del Museu Cívic Ala Ponzone de Cremona, Ivana Iotta. La contribució dels dos ha estat clau per a l'elaboració d'aquesta mostra.

Cal destacar a més, l'interés mostrat pels més prestigiosos museus de l'estat espanyol en aquest esdeveniment. Especialment significativa ha estat la cessió d'obres del Museu del Prado, la principal pinacoteca espanyola, de la qual han eixit tres de les obres més importants: el retrat de "Felip II" de Sofonisba Anguissola, l'obra "Pietro María, metge de Cremona" de Lucia Anguissola i "La reina dona Anna d'Àustria, quarta esposa de Felip II" d'Alonso Sánchez-Coello.

També ha estat important la cessió d'obres del Museu d'Art Nacional de Catalunya d'on prové l'obra de Felipe Boselli per completar la mostra de Natures mortes, inclosa en aquesta exposició.

Com a gran vertebrador de l'exposició, destaca el Museu Cívic Ala Ponzone de Cremona amb l'aportació de més de 50 obres. Aquest és un dels principals museus del nord d'Itàlia. Compta, entre les seues fonts pictòriques, amb obres d'incalculable valor i d'artistes tan prestigiosos en la història de l'art com Caravaggio, Neri, Anguissola, Archimboldo o també d'Il Genovesino, l'artista cremonés de més prestigi.

L'aportació dels museus valencians com el Museu del Patriarca del Reial Col·legi-Seminari de Corpus Christi de València o la col·laboració del Reial Monestir de San Lorenzo de l'Escorial, el Museu Santa Cruz de Toledo, la Catedral de Segòvia i les inestimables aportacions de col·leccions particulars i de diferents poblacions de la Llombardia italiana són altres de les importantíssimes institucions museístiques que han donat el seu suport.

Per últim, cal destacar la implicació i el suport de Bancaixa, i del seu president, José Luis Olivas, en el finançament de l'exposició. Aquesta fundació ha recolzat des del primer moment la iniciativa, fent d'avantguarda d'altres entitats privades, que també han volgut sumar-se a aquest excepcional projecte.